หุ้นสหรัฐปิดบวก-น้ำมัน,ทองคำพุ่งแรง
ตลาดหุ้นสหรัฐฯปิดบวก หลังรอมนีย์ชนะศึกดีเบทประธานาธิบดี ขณะที่ ตลาดน้ำมัน-ทองคำปิดพุ่งแรง
5 ต.ค. 2555

ตลาดหุ้นสหรัฐฯปิดบวก หลังรอมนีย์ชนะศึกดีเบทประธานาธิบดี ขณะที่ ตลาดน้ำมัน-ทองคำปิดพุ่งแรง 
ดัชนีเฉลี่ยอุตสาหกรรมดาวโจนส์  เพิ่มขึ้น 80.75 จุด (0.60 เปอร์เซ็นต์) ปิดที่ 13,575.36 จุด แนสแดค เพิ่มขึ้น 14.23 จุด (0.45 เปอร์เซ็นต์) ปิดที่ 3,149.46 จุด เอสแอนด์พี เพิ่มขึ้น 10.42 จุด (0.72 เปอร์เซ็นต์) ปิดที่ 1,460.41 จุด
หุ้นสหรัฐ ปิดปรับตัวขึ้นเล็กน้อย ตอบรับกระแสการโต้วาทีระหว่างประธานาธิบดีบารัก โอบามา และนายมิตต์ รอมนีย์ โดยเฉพาะผลสำรวจของซีเอ็นเอ็น ที่ทำโพลหลังศึกประชันวิสัยทัศน์ระหว่างผู้นำสหรัฐกับตัวแทนพรรครีพับลิกันครั้งแรก บ่งชี้ว่า ประธานาธิบดีโอบามา พ่ายแพ้ยับเยินในศึกแรกแห่งการโต้วาทะก่อนการเลือกตั้งประธานาธิบดี
นอกจากนี้ ความเคลื่อนไหวของราคาหุ้นยังเป็นผลมาจากกระทรวงแรงงานสหรัฐ ที่เปิดเผยจำนวนผู้ขอรับสวัสดิการว่างงานรายสัปดาห์ ที่เพิ่มขึ้นน้อยกว่าที่มีการคาดการณ์ไว้ ประกอบกับรายงานการจ้างงานภาคเอกชนสหรัฐที่เพิ่มขึ้นมากเกินคาด
ด้าน สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนพฤศจิกายน เพิ่มขึ้น 3.57 ดอลลาร์ ปิดที่ 91.71 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 4.41 ดอลลาร์ ปิดที่ 112.58 ดอลลาร์ต่อบาร์เรล
ขณะที่ ราคาทองคำปิดสูงสุดในรอบ 9 เดือน หลังประธานธนาคารกลางยุโรปบ่งชี้ว่าโครงการเข้าซื้อพันธบัตรจะเป็นประโยชน์ต่อสเปน ชาติที่กำลังประสบปัญหาหนี้สิน โดยราคาทองคำตลาดโคเมกซ์ของสหรัฐฯ งวดส่งมอบเดือนธันวาคม เพิ่มขึ้น 16.7 ดอลลาร์ ปิดที่ 1,796.50 ดอลลาร์ต่อออนซ์